Sophie Løhde (V), 2011-01-14:
Konsekvensen af hr. Rasmus Prehns og dermed Socialdemokratiets holdning i første del er, at fordi der er nogle, der er godt gang, mens man ikke er det andre steder, så skal det bare være i orden, at der er nogle, der ikke overholder budgetterne.
Den logik følger vi ikke i Venstre.
Vi må konstatere, at der er en meget uensartet budgetopfølgning i kommunerne, og det betyder jo også, at nogle er rigtig gode, og at nogle er knap så gode.
Derfor sikrer vi med indførelsen af halvårsregnskaberne, at alle kommuner får et budgetopfølgningsredskab, som sikrer, at man også politisk hele tiden kan sørge for at følge med og kan se, hvordan det ser ud med økonomien i kommunen i forhold til de budgetter, man har vedtaget og har lagt, så man dermed også i tide kan nå at skride ind.
Det gør kommunerne jo løbende, når de sidder og følger med i økonomien, men det her giver bare et væsentlig mere sikkert prognoseværktøj for kommunerne, og det er det, der er det væsentlige.
I forhold til KL's høringssvar er der jo sådan set også blevet taget højde for en række af de ting, som KL har påpeget i høringssvaret.
KL anerkender jo sådan set også, at i og med man reducerer de administrative ressourcer, der skal bruges i forhold til de omkostningsbaserede regnskaber, vil det samlet set betyde, at der ikke er en ekstra administrativ byrde for kommunerne.
Hvor forsvinder pengene hen?
Ja, de forsvinder jo bl.a. ud til, at børnene kan gå i skole, at de kan blive passet i daginstitutionerne, at vi har fået nedbragt ventelisterne på sygehusene til et historisk lavt niveau, så det er blevet formået at operere væsentlig flere danskere, så de ikke skal bruge tiden på venteliste, men kan bruge tiden på at blive rask og komme tilbage på arbejdet.
Så bliver der nævnt, at vi ikke forholder os til, hvad behovet er.
Jeg tror sådan set, at der, uanset hvilken farve regeringen havde, altid vil være et pres og et behov for mere.
Derfor er opgaven for os som politikere jo også at sørge for at prioritere i forhold til den økonomi, der så er til rådighed, og her må vi altså konstatere, at kommunerne ligger på et historisk højt niveau.
Der er et historisk højt niveau for kommunernes budgetter.
Så er det rigtigt, at der er nogle områder, hvor udgifterne presser sig mere på, det har vi bl.a. set på det specialiserede socialområde, og her er kommunerne jo også i fuld gang med en aktiv indsats for at søge at begrænse det skred, vi har set i forhold til udgifterne på det område, så man derved også kan sikre en bedre økonomistyring i kommunerne.
Det, der er rigtig positivt, er, at der er en række kommuner, som allerede er på forkant, og som allerede i dag sikrer en løbende opfølgning på budgetterne.
Jeg har selv tidligere siddet som kommunalbestyrelsesmedlem.
Det skete også, da jeg var amtsrådsmedlem, at man fik de her kvartalsregnskaber for hele tiden at kunne følge med.
Det, der så bare er styrken ved halvårsregnskaber, er, at de giver et væsentligt mere sikkert prognoseværktøj for kommunalbestyrelserne, fordi man også samtidig sørger for, at halvårsregnskaberne altså også skal være retvisende i forhold til det, der så er forventningen om kunne gå hen og blive et regnskabsresultat.
Så det er positivt, at der er nogle kommuner, der allerede er godt i gang.
Nu skal vi sikre, at alle kommuner kommer med, og det er det, vi sikrer med indførelsen af halvårsregnskaber.